Ana Cristina DAVID

**BUNE PRACTICI PENTRU O ÎNVĂŢARE CREATIVĂ ÎN GRĂDINIŢĂ**



**Editura Sfântul Ierarh Nicolae**

**2017**

Referent ştiinţific: Viorica PREDA

Inspector general în

Ministerul Educaţiei Naţionale

Descrierea CIP a Bibliotecii Naţionale

DAVID, ANA CRISTINA

Bune practici pentru o învăţare creativă în grădiniţă/ Ana Cristina David, 2017

ISBN 978-606-30-1374-4

Ana Cristina DAVID

**BUNE PRACTICI PENTRU O ÎNVĂŢARE CREATIVĂ ÎN GRĂDINIŢĂ**

Editura

**PREFAŢĂ**

Grădiniţa este prima *“treaptă”* pe care copilul pășește când își începe traseul educațional. Acum are loc primul contact al copilului cu lumea care-l înconjoară, acum iau naştere primele comportamente sociale, se formează stilul de comunicare și primii germeni ai competențelor legate de modul de a gândi, de a acţiona, acum iau naştere primele contacte conştiente cu natura şi ciclicitatea ei, cu literaţia, numeraţia sau fenomenele fizice, cu formele de exprimare a stărilor emoţionale şi controlul asupra lor etc.

Pe de altă parte, în grădiniță, copiii învaţă să înțeleagă, să respecte și să stabilească reguli, învață să lucreze în echipă și să colaboreze cu ceilalți copii, pentru a duce o sarcină la bun sfârșit și pentru a se simți împliniți și fericiți alături de ceilalți.

De aceea, e esențial ca adulții din jurul copilului să înţeleagă, pe de o parte, importanţa existenței regulilor în viața copilului și, implicit, a respectării acestora și, pe de altă parte, importanța unei abordări integrate şi holistice în construirea sarcinilor de învățare, în așa fel încât să poată sprijini mecanismele prin care copilul devine capabil să se autoregleze cognitiv, socio-emoţional, fizic.

În acest context, lucrarea de față încearcă să ofere câteva repere importante şi idei utile adulților care interacționează cu copilul preșcolar, pentru a transforma fiecare zi într-o experienţă de învăţare creativă, care, în același timp, înseamnă dezvoltare.

**Viorica Preda**

*Dedic această carte, nepotului meu, Vlad Andrei!*

**CUPRINS**

Ce este şi de ce e importantă creativitatea? ........pag. 7

Accente creative în programul zilnic din grădiniţă................................................................pag. 11

De ce sunt importante rutinele şi tranziţiile?..........pag.22

Activităţile cu caracter ştiinţific în grădiniţă ........pag. 32

Sugestii pentru o atmosferă plăcută şi creativă în grădiniţă.................................................................pag. 43

Introducerea „momentului poveştilor” în grădiniţa de copii.........................................................................pag.51

O zi obişnuită la grădiniţă ......................................pag.59

Bibliografie.............................................................pag.68

**CE ESTE ŞI DE CE E IMPORTANTĂ CRETIVITATEA?**

Există numeroase definiții ale creativității, fără să fie formulată o definiție general acceptată.

Conform *Wikipedia*, definiția creativității sună așa:

*“Creativitatea este un proces mental și social, care implică generarea unor idei sau concepte noi, sau noi asocieri ale minții creative, între idei sau concepte existente”.*

În *Dicționarul enciclopedic (1993)*, creativitatea este definită ca *"trăsătură complexă a personalității umane, constând în capacitatea de a realiza ceva nou, original".*

Unele definiții sunt contradictorii sau subiective, de aceea, în continuare, voi face câteva consideraţii legate de creativitate, aşa cum rezultă ele din practica didactică.

Am putea oferi pentru creativitate următoarele definiţii:

* Creativitatea este inovaţie.
* Creativitatea se găseşte înafara obişnuitului cu care suntem învăţaţi.
* Creativitatea este improvizaţie.
* Creativitatea înseamnă dezvoltare.
* Creativitatea presupune anumite riscuri.
* Creativitatea înseamnă pasiune.

Despre importanţa creativităţii, putem spune că, toate progresele ştiinţei, tehnicii şi artei sunt rezultate ale spiritelor creatoare.

În ceea ce priveşte factorii creativităţii, se poate vorbi, mai întîi, de aptitudini pentru creaţie, însă e nevoie de intervenţia mediului, a experienţei, pentru ca ele să dea naştere la ceea ce numim talent.

O persoană creativă nu are răspunsuri şi soluţii, dar este capabilă să le caute şi să le găsească. Este capabilă să se gândească la alternative şi la îmbunătăţiri.

Dacă copiii cresc într-un mediu foarte controlat, cu prea multe interdicții, doar un mic procent dintre ei reușesc să-și păstreze creativitatea naturală. Majoritatea neuronilor, care s-ar fi dezvoltat pentru a crea o minte creativă, vor fi retezaţi. La fel şi obiceiurile de gândire. Tendințele lor naturale de a fi aventuroşi, experimentali și creativi sunt suprimate prin metodele educaționale de control și interdicțiile excesive ale părinților şi profesorilor. S-ar putea să existe copii creativi care să poată rezista în faţa acestor metode excesiv de restrictive şi impuse, dar sunt foarte puțini aceia. În mod tragic, majoritatea copiilor renunță și se adaptează. Ei abandonează curiozitatea imaginativă și creativă a vieții, în favoarea unor obiceiuri de gândire mai sigure, dar impuse și programate. Ei acceptă răspunsurile convenţionale ca fiind corecte, fără a se mai gândi la alte soluţii. Educaţia formală îi învaţă pe copii să gândească logic şi liniar. Prin educaţia formală îi educăm pe copii să gândească într-un mod previzibil, într-un cadru aprobat şi validat.

Când se întâmplă acest lucru, multe idei bune sunt ratate. Riscăm nedreptatea prin manipulare. Istoria este plină de exemple de lideri care au câștigat urmași și susținători pe baza unor idei proaste. Atunci când masele sunt educate și creative, tragedia în masă bazată pe sistemele fictive de credințe fundamentale este mai puțin probabilă.

Sistemele de învăţământ care insistă asupra conformității totale, fără a permite soluţii alternative şi idei independente, pot produce cetățeni care sunt cei mai potriviți pentru cooperarea cu cei care încearcă să controleze, pentru a subjuga. Creativitatea este cea care face diferenţa dintre un lider şi cei care îl urmează.

Dar să nu mergem atât de departe şi să vedem care ar putea fi soluţiile necesare unui stil de educaţie care să încurajeze creativitatea.

Şi să luăm un exemplu foarte des întâlnit în practica educaţională, cu predilecţie în cea din grădiniţe. Să presupunem că dorim să realizăm cu copiii preşcolari un desen, un colaj sau orice altă lucrare practică. Metodica activităţilor din grădiniţă ne învaţă să prezentăm copiilor modelul realizat, astfel încât copiii să vadă rezultatul final la care ei trebuie să ajungă. Ei bine, această practică este complet dăunătoare, atunci când scopul nostru este de a dezvolta o gândire creatoare.

Copiii au nevoie de autonomie pentru a face alegerile potrivite cu privire la lucruri importante. Fără alegeri personale, motivaţia copilului de a fi creativ este pierdută.

Dacă primesc prea multă îndrumare din partea educatoarei, copilul înţelege că este pus să facă aşa cum i se spune, pentru o recompensă externă, dar se plistiseşte şi adesea începe să deteste această metodă.

Atunci când expunem în faţa copiilor o lucrare finalizată, e bine să facem precizarea că acea lucrare e pusă acolo pentru a clarifica sarcina şi nu pentru a fi copiată. Tendinţa de imitare a unui model este atât de puternică, încât poate fi considerată instinctuală. Instinctul de „a imita” poate depăşi cu uşurinţă instinctul de „a ne imagina”. Pentru că a-ţi imagina presupune mai mult efort.

Există în practica didactică şi un alt exemplu, des întâlnit şi acesta, prin care educatoarele consideră că activează creativitatea şi imaginaţia copiilor, dacă le cer copiilor să realizeze o lucrare şi le spun: *„ faceţi ce doriţi voi!”* sau *„aşa cum doriţi voi”*. Dar în realitate, nu este aşa. Pentru că modul natural, nu doar al unui copil, ci şi al adultului, este de a învăţa prin imitaţie. Dacă oferim această soluţie copiilor, chiar şi cei mai imaginativi şi creativi copii, vor repeta ceea ce au făcut ultima dată când au înregistrat succes şi au fost apreciaţi. Copiii îşi imită propriul succes şi pe cel al colegilor. Când ni se permite să facem ceea ce dorim să facem, este posibil să ne întoarcem la ceea ce am găsit anterior plăcut și / sau reușit.

Limitările pot fi concepute astfel încât să necesite creativitate. Putem să le cerem copiilor, spre exemplu, să facă lucrarea, fără a repeta ce au făcut ultima dată. Cerințele dintr-o sarcină devin astfel limitări care forțează soluții noi. Copiii învaţă foarte repede să aştepte soluţia profesorului, dar destul de greu să experimenteze lucruri noi. Nu e nimic greşit în acest lucru, dar fără gândirea creativă a unor oameni de excepţie, am fi trăit şi acum în evul mediu. Ca dascăli, avem obligaţia de a „şlefui” şi a scoate din fiecare copil ce are mai de preţ. A-l îngrădi în limite impuse şi a-l inhiba prin remarci de genul: *„De unde ţi-a venit ideea asta trăznită? Aşa ceva este imposibil! Revino cu picioarele pe pământ!”*, nu este soluţia pentru o educaţie de calitate, adaptată nevoilor societăţii viitoare, de la care toată lumea aşteaptă soluţii salvatoare pentru marile probleme ale umanităţii.

Calea spre o strategie corectă de implicare a copiilor în găsirea de soluţii noi este oferirea de alternative, de opţiuni multiple. În acest fel, copiii vor avea posibilitatea să aleagă o soluţie personală din cele expuse şi important de spus, chiar dacă soluţia aleasă dă greş, educatoarea trebuie să permită greşeli.

Copiii trebuie să se simtă implicaţi în succesele şi eşecurile lor. Greşelile şi rezultatele neaşteptate, trebuie privite ca daruri pentru gândirea creativă a copiilor. Ele reprezintă strategii folosite pentru a găsi idei, care altfel, nu ar fi fost niciodată descoperite.

**ACCENTE CREATIVE ÎN PROGRAMUL ZILNIC DIN GRĂDINIŢĂ**

Grădiniţa este locul unde copiii îşi pot dezvolta dragostea de a învăţa şi capacitatea lor de a se înţelege cu ceilalţi.

Grădiniţa susține creșterea fizică, emoțională și intelectuală a copilului și deschide calea pentru o tranziție de succes în ciclul de învăţământ următor. Dar nu în ultimul rând, grădiniţa este locul unde copilul trebuie să fie încurajat să scoată la lumină toate resursele imaginative şi creative care zac în fiecare copil. Pentru că activitatea creativă face diferenţa!

În cele ce urmează, vom încerca să descoperim împreună câteva metode creative, care incluse în programul zilnic al copiilor în grădiniţă, pot dezvolta copiilor din grădiniţă un stil personal şi original de exprimare a propriei gândiri.

Curriculum-ul pentru învăţământ preşcolar nu operează cu orare, ci recomandă doar flexibilitatea educatoarelor în ceea ce priveşte alegerea conţinuturilor şi includerea lor într-un program zilnic de activităţi, în vederea atingerii obiectivelor educaţionale.

Intrarea copilului din mediul familial în cel educaţional reprezintă o etapă deosebit de importantă şi de stresantă atât pentru familie, educatoare, dar mai ales pentru micul preşcolar.Odată cu intrarea copilului la grădiniţă, el va trebui să facă faţă unui program zilnic, care include momente de rutină, tranziţii, activităţi de învăţare pe domenii experienţiale, servirea mesei la ore fixe, odihnă, dar mai ales realizarea tuturor acestor activităţi alături şi împreună cu alţi copii.


Acomodarea copiilor cu noul program durează uneori destul de mult timp. De aceea, educatoarea va trebui să familiarizeze treptat copiii, dar şi părinţii lor, cu programul zilnic al grădiniţei. Activităţile de învăţare, încep încă din momentul în care acesta ajunge la grădiniţă în fiecare dimineaţă şi cuprind toate interacţiunile, experienţele, rutinele şi evenimentele, atât cele planificate, cât şi cele neplanificate, care au loc pe tot parcursul zilei. Formarea abilităţilor se realizează printr-o practică repetată. Practica face lucrurile mai uşoare, dezvoltă încrederea şi îmbunătăţeşte calitatea.

**Ce puteţi face**


**Faceţi un plan al zilei împreună cu copiii.** Discutaţi despre ceea ce se va întâmpla în fiecare dimineaţă, astfel încât toată lumea să aibă aşteptări clare despre activităţile, rutinele şi tranziţiile zilei. În acest stadiu de dezvoltare, copiii au o mare nevoie să ştie ce se aşteaptă de la ei. Deşi aceştia pot demonstra o mare nevoie şi dorinţă de independenţă, ei trebuie asiguraţi în legătură cu ce vreţi să faceţi pe timpul programului la grădiniţă. Izbucnirile emoţionale sunt foarte reduse, atunci când copiii ştiu ce aşteaptă ceilalţi de la ei.

**Amenajaţi un loc aflat la nivelul ochilor copiilor**, în care să aşezaţi o diagramă (schemă) a programului cu ajutorul imaginilor, care pot fi zilnic aranjate sau rearanjate. Copiii pot ajuta să creaţi acest program: aşezând fotografiile sau imaginile, desenând principalele momente ale zilei- întâlnirea de dimineaţă, centre de învăţare, servirea mesei, odihna, joacă în aer liber, şi aşa mai departe. Creaţi imagini pentru aceste părţi ale zilei, precum cele de mai jos, şi pentru cele care descriu evenimente speciale, cum ar fi vizita la bibliotecă, sala de gimnastică, parc şi aşa mai departe. Agăţaţi-le într-un loc vizibil şi invitaţi copiii să revizuiască activităţile viitoare în fiecare zi.

**Sosirea la grădiniţă**




**Întâlnirea de dimineaţă**


****

**Centre**







**Domenii experienţiale**




**Rutine: igienă, servirea mesei, odihnă**









**Plecarea de la grădiniţă**



**Creaţi un instrument de decodificare a stării de spirit a copiilor.**

În grădiniță, copiii petrec mult timp învățând cum să lucreze în grupuri, fie că aceasta înseamnă a se alătura în timpul jocului în cerc, a face un desen în comun sau a lipi un colaj.

Acest lucru e minunat atunci când toată lumea se simte fericită, dar este important să îi învățăm pe copii cum să recunoască când sunt supărați și când alții sunt supărați. Jocul împreună cu alţi copii oferă ocazia de a recunoaşte răspunsurile emoţionale ale celorlalţi şi a acţiona în consecinţă.

Pentru a învăţa să decodifice corect starea lui de spirit (şi a ta), puteţi creea un panou intitulat: ***„Cum mă simt?”*** sau ***„Eu mă simt...”***, unde culoare verde arată că e fericit, culoarea galbenă că e bine, culoarea portocalie că e trist şi culoarea roşie că e furios. Acest instrument poate ajuta educatoarea, dar şi copilul, să identifice modul în care se simte copilul la un moment dat şi împreună să găsească soluţii.



Curriculum-ul preșcolar încorporează sarcini de învățare corespunzătoare vârstei, care pregătesc copilul pentru școală. Ca să putem înţelege efectele dezvoltării timpurii a copilului în grădiniţă asupra lui ca viitor şcolar, ar trebui să amintim, că potrivit psihologului american, John W. Santrock, specializat în dezvoltarea copiilor mici, creierul copilului se dezvoltă rapid între trei şi şase ani, în special lobii frontali, adică acea zonă care este responsabilă cu organizarea, planificarea şi menţinerea atenţiei.

Aşadar, frecventarea grădiniţei încă de timpuriu, îi ajută pe viitorii elevi să învețe cum să învețe, cum să se concentreze asupra activităților și cum să facă legături şi asociaţii.

**Oferiţi copiilor cât mai multe oportunități de a se extinde și de a-și exprima cunoștințele prin utilizarea reprezentării simbolice.**

Un alt lucru important care trebuie realizat în cadrul programului din grădiniţă, este acela de a oferi copiilor o paletă de activităţi în care să poată folosi simbolurile şi abstractizarea. Cognitiv, copiii preșcolari se îndreaptă către o complexitate mai mare a gândirii, inclusiv o trecere de la gândirea concretă la reprezentare.

Copiii au nevoie de oportunități de a se exprima prin artă, de a învăţa prin joc, de a construi și așa mai departe. Gândirea simbolică și abstractă dezvoltată prin artă și utilizarea materialelor de construcție, reprezintă o bază importantă pentru dezvoltarea ulterioară a abilităților verbale și matematice. Copiii își îmbunătățesc, de asemenea, abilitățile motorii și coordonarea prin manipularea cuburilor, creioanelor și a altor obiecte. Experiența în aceste domenii pune bazele dezvoltării ulterioare a abilităților de literație și matematică, precum și abilităților cognitive simbolice și abstracte.

Copiii învață și se dezvoltă într-un mod integrat. Competențele sunt legate între ele, iar dezvoltarea într-o anumită zonă poate avea un impact asupra dezvoltării în alta. De exemplu, aptitudinile verbale ale unui copil pot determina o capacitate mai mare de a stabili relații sociale și a negocia conflictele. Reversul este, de asemenea, adevărat. Adică, abilitățile sociale puternice ale unui copil pot avea un impact pozitiv asupra dezvoltării limbajului său.

**Propuneţi tranziţii care încurajează creativitatea copiilor.** De exemplu, atunci când solicitaţi copiii să treacă de la întâlnirea de dimineaţă către activitatea la centre, aţi putea să le spuneţi să-şi imagineze, că podeaua este acoperită cu ouă proaspete şi că trebuie să calce dintr-un loc în altul, fără să spargă vreun ou!

Pe măsură ce începeţi să observaţi că grupa de copii este mai închegată, grupul mai coeziv, puteţi lucra împreună pentru a dezvolta noi ritualuri/rutine. Invitaţi copiii să creeze propriile lor rutine şi tranziţii.

În acest context, sarcina educatoarei este aceea de a crea un mediu sigur, dar stimulator, și de a răspunde copiilor implicați într-o sarcină în moduri care îi încurajează să-și continue propriul proces de învățare. Pentru că, ceea ce diferenţiază activitatea unei educatoare de a altor categorii de profesori este caracterul imprevizibil al programului şi parcursului unei zile. Există, pe parcursul unei zile, o multitudine de acţiuni ale copiilor, în care educatoarea trebuie să dovedească calităţi şi măiestrie didactică, empatie şi cunoştinţe aprofundate în domeniul psiho-pedagogic, deoarece aceste acţiuni vin ca şi consecinţe ale unor lucruri neplanificate. Copiii sunt imprevizibili şi de aici vine toată responsabilitatea, frumuseţea, dar şi greutatea acestei meserii.

Cercetările demonstrează că jocul complex, inițiat de copil, pare să reflecte și să susțină dezvoltarea cognitivă.

**Puneţi la îndemâna copiilor obiecte necesare pentru jocurile de rol.**

Un program bazat pe jocuri, înseamnă că ne concentrăm pe oferirea de oportunități copiilor. Încurajăm astfel copiii să participe la activități de învățare auto-selectate, care implică materiale senzoriale și manipulative. Copiii încearcă să se bucure de roluri și să-și practice abilitățile prin jocul cu recuzita și jucăriile disponibile ca stimuli. Copiii care îndeplinesc un rol bine stabilit într-un joc, vor utiliza în mod obişnuit mai multe cuvinte din limbajul adulţilor şi vor crea propoziţii mai lungi. În acest fel are loc şi o îmbogăţire, o activizare a vocabularului.

Jocul de rol și arta încurajează copiii să simbolizeze experiențele lor. Jocul permite copiilor să experimenteze și să rezolve problemele. O abilitate importantă, dar fundamentală, pe care copiii o practică intens în preşcolaritate este cum să se joace împreună cu ceilalți.

Elaborarea scenariului pentru un joc “de familie” sau acceptarea modalității de împărțire a rolurilor în zona “căsuţa păpuşii” oferă copiilor șansa de a face acest lucru într-un context semnificativ pentru aceștia.

**DE CE SUNT IMPORTANTE RUTINELE ŞI TRANZIŢIILE?**

La vârsta preșcolară este stresant pentru copii să treacă de la o activitate la alta, deoarece fiecare loc are reguli diferite, așteptări și copiii pot deveni anxioși. Adaptarea le poate lua un timp mai îndelungat.

Un program previzibil, cu activităţi distractive şi repetitive, îi ajută pe copii să accepte şi să îmbrăţişeze acest teren nou numit grădiniţă mult mai uşor.

Realizate consecvent, rutinele și tranzițiile ajută copiii să se concentreze pe ceea ce fac. Studiile au arătat că rutinele influiențează pozitiv dezvoltarea emoțională, cognitivă și socială a copiilor mici. Dat fiind că dezvoltarea aptitudinilor sociale constituie unul dintre scopurile principale ale educației timpurii, putem vedea limpede că o planificare atentă în jurul unor rutine și activități cunoscute copiilor le poate oferi siguranță, confort și securitate și poate oferi sprijin pentru interacțiunile cu mediul înconjurător și cu ceilalți copii.

Promovarea dezvoltării şi interacţiunii sociale a copiilor mici este unul dintre scopurile principale în educaţia timpurie.

Din punct de vedere al didacticii active, aptitudinile sociale implică o planificare atentă în jurul rutinelor şi al activităţilor zilnice, precum şi aranjarea mediului astfel încât să fie sprijinite interacţiunile. Rutinele şi tranziţiile îi ajută pe copiii preşcolari să se concentreze pe ceea ce fac şi le asigură un mediu reconfortant, liniştitor, oferindu-le încredere.

Rutinele şi ritualurile ajută preşcolarul să aibă sentimente de control asupra mediului. Ştiind la ce să se aştepte, el va acţiona cu mai multă independenţă.

Prin utilizarea rutinelor şi tranziţiilor cu responsabilitate, educatoarea poate să dezvolte copiilor abilităţi de organizare şi planificare şi, de asemenea, poate eficientiza timpul de învăţare.

În continuare o să vă prezentăm câteva idei care vă vor ajuta să transformați activitățile de rutină de zi cu zi în activități de învățare.

**Ce puteţi face**

* Creaţi un ritual de salut dimineaţa, care să devină o rutină zilnică. Realizarea unui mod unic de a le ura „bun venit” fiecărui copil, îi ajută să se simtă speciali şi transmite, de asemenea, un semnal liniştitor. Spre exemplu, aţi putea să le oferiţi o îmbrăţişare sau aţi putea crea un joc amuzant cu degetele, cu mâinile sau picioarele.
* Faceţi o regulă din a vă primi copiii cu muzică ambientală în sala de grupă. Rolul ei este de a calma neliniştea, de a educa emoţiile copiilor, de a dezaccelera gândirea şi a îmbunătăţi concentrarea. Veţi vedea că, după câteva săptămâni de ascultat muzică liniştită, calmă, blândă, emoţiile copiilor vor fi stabilizate.
* Implicaţi părinţii în gândirea unor ritualuri de separare. Se pot crea activităţi simple pe care părinţii şi copiii să le facă împreună, înainte ca aceştia să-şi spună la revedere. De exemplu, ei se pot uita la ceea ce copilul a făcut cu o zi înainte, pot recita câteva versuri sau pot să joace un joc amuzant.
* Simplificaţi tranziţiile dificile cu ritualuri distractive. Un tren de copii poate transporta rapid grupa afară, la locul de joacă; un cântecel scurt sau un refren poate fi semnalul că timpul de aranjare a sălii de grupă se apropie cu repeziciune.
* Daţi semnale auditive (cântând un cântec), repere vizuale (lumini intermitente), avertismente tactile (o atingere pe umăr), atunci când vine momentul pentru a face ordine.

Un rol important în aceste momente de trecere de la o activitate la alta îl joacă tranziţiile. Cuvântul tranziţie denumeşte acea trecere (lentă sau rapidă) de la o stare la alta, de la o idee la alta, de la o situaţie la alta. Activităţile de tranziţie pot fi moduri pozitive şi incitante pentru copii, prin care aceştia se deplasează de la o activitate la alta.

Tranziţia poate fi semnal de încheiere pentru o activitate şi trecerea la o altă activitate, ca o nouă experienţă de învăţare. Tranziţiile trebuie să ocupe un loc obligatoriu în cadrul scenariului didactic şi au rolul de a stimula, relaxa şi deconecta preşcolarul pregătindu-l totodată pentru activitatea următoare.

Acestea pot lua forma unor cântecele, poezii, numărători, jocuri cu text şi cânt, ghicitori, povestioare etc. Astfel se acoperă momentele libere şi se realizează legătura cu următoarea activitate într-un mod plăcut copiilor.

Melodiile tranzitorii, jocurile şi conversaţiile pot face fluxul zilei mai lin, ocupând mâinile şi minţile copiilor în timp ce aşteaptă să fie servită masa de prânz sau adună jucăriile pentru a pregăti o activitate de grup.

**Ce puteţi face**

**Jocuri.**

***Al cui glas (sunet) este?***

Educatoarea va folosi o bandă pe care are imprimate mai multe sunete din mediul înconjurător: un ciripit de păsărele, clipocitul unei ape, mieunatul unei pisici, sunetul unui telefon mobil, al unui tunet, etc.

În timp ce banda rulează, copiii vor trebui să recunoască, pe rând, cine şi ce produce zgomotul sau sunetul respectiv.

***Jocul jetoanelor cu nume***  
Educatoarea scrie toate numele copiilor din grupă pe câte un jeton. Copiii stau așezați pe covor, iar educatoarea distribuie câte un jeton pentru fiecare copil (asigurându-vă că nimeni nu are numele propriu înscris pe jetonul primit). Copilul care își aude numele strigat, trebuie să spună ceva pozitiv despre colegul al cărui nume este scris pe jetonul lui. Acest lucru îi ajută pe copii să înveţe despre respect şi tratarea altora la fel cum doresc ei să fie tratați. Este distractiv si doar durează aproximativ cinci minute.

***Mergem ca...***

Atunci când trebuie să deplasați grupa de copii dintr-un loc în altul, puteți cere copiilor să meargă ca șoarecii în vârful picioarelor și în liniște, ca să nu-i simtă pisica. Sau puteți să le spuneți că în sala de grupă a adormit o familie de urși și ”nu vrem să-i trezim”.

Putem lua o ”baghetă magică” și să transformăm toți copiii pe rând în fluturi, în iepurași sau în cai.

***Să iasă în faţă...***

Educatoarea enunță un criteriu după care se vor alinia copiii. Exemple:

*”să iasă în față copiii care au haine cu culoarea roșie”*

*”să iasă în față copiii care au lipsă un dinte”*

*”să iasă în față copiii care s-au născut în septembrie”*

*„să iasă în faţă copiii care au părul blond”etc.*

***Broscuţa***

Educatoarea desenează pe covor cu creta un cerc și va oferi o varietate de sărituri pe care copilul ales va trebui să le execute:

*”broscuța sare în cerc”,*

*”broscuța sare afară din cerc”,*

*”broscuța sare pe loc”,*

*”broscuța sare lateral la dreapta”,*

*”broscuța sare lateral la stânga” etc.*

***Deveniţi ce vă cer***

Copiii sunt împărțiți în grupuri de câte cinci. Educatoarea cere fiecărui grup să ”devină” un obiect. Le poate cere să ”devină ” o mașină, ”un tren”, ”un scaun”etc. Echipele trebuie să pună în aplicare ideea educatoarei având o limită de timp. Grupul care arată cel mai bine ca obiectul cerut primește un punct. O variantă a jocului poate cere copiilor să gândească ei obiectul, iar ceilalți copii să ghicească ce au ”devenit”.

**Recitative amuzante cu rimă.**

Unu, două, las' că plouă,  
Trei, patru, hai la teatru.  
Cinci, şase, spală vase,  
Şapte, opt, porumb copt,  
Nouă, zece, apă rece.

Tam tam-tam Hipopotam    
S-a-ngrăşat un kilogram    
De la pâine cu salam    
Tam Tam-tam cel dolofan    
A spart cana şi-un borcan.

Azi am invitat la masă  
O păpuşă mofturoasă.  
Ia un pic de papanaş,  
'aş,'aş,'aş  
Cornuleţul cu magiun,   
Nu e bun, nu e bun,  
Şi cu-aşa o mofturoasă  
Totul a rămas pe masă.

Luni și marți, zile fericite

Miercuri și joi, zile fericite

Vineri și sâmbătă, zile fericite

Iar Duminica, ziua cea mai fericită.

**Cântecele.**

Cântecelele pot fi uşor inventate. Cântecelelor le veți improviza d-voastră o melodie, pentru a le putea adapta fiecărui grup de copii, în funcție de nivelul de vârstă.

**Huţa, huţa, legănuţa**

Huţa, huţa, legănuţa,  
Huţa, huţa, ca maimuţa,

Împinge-mă, te rog frumos,  
Şi în sus, şi în jos,

Şi în faţă, şi în spate,  
Până când nu se mai poate,

Şi la stânga, şi la dreapta,  
Mulţumesc, acum sunt gata!

**Numărători din folclorul copiilor.**

10 degeţele ai,  
La mânuţele amândouă.  
Dacă nu-ţi vine să stai,  
Joacă-te frumos cu ele,  
Numară-le-ncet pe toate…  
1, 2, 3, 4, 5, 6, 7, 8, 9, 10

Unu, doi, trei, patru, cinci,   
Mama cumpără opinci,   
Cumpără şi-o portocală,   
Dumneata să ieşi afară!

Iese Ana din grădină,   
Câte păsări vrea să prindă?   
Una, doi, trei patru, cinci,

Dumneta du-te de-aici!

**Formule-cântec pentru plante si animale**

Potrivite mai ales pentru activităţile şi jocurile din natură, aceste formule “cântate” de către copii, stârnesc voia bună şi dau sentimente de bună-stare.

Fluturaş, drăgălaş,   
Zboară sus peste imaş,   
Şi vino la mine,   
Să mă joc cu tine;   
Fluture frumos,   
Lasă-te în jos!

Gărgăriţă, Riţă,   
Zboară-n poieniţă,   
Unde oi zbura,   
Acolo te-oi mărita.   
Gărgăriţă, Riţă,

Du-te la Ioniţă,   
Şi-mi fă o rochiţă.

Melc, melc, codobelc,   
Scoate coarne boureşti   
Şi te du la baltă,   
Să bei apă caldă;

Şi te du la Dunăre   
Să bei apă tulbure;   
Şi te suie pe uluci   
Şi mănâncă mere dulci;   
Şi te suie pe buştean   
Şi mănâncă leuştean;   
Şi te suie pe verigă   
Şi mãnânã mămăligă.

-Arici-pogonici,   
Ce-ai cătat pe-aici?   
-Am cătat să mă însor,   
Să iau fata lui Mosor,   
Cu papuci din coji de nuci,   
Cu mărgele de surcele

Cine bine va cânta   
Un covrig va câştiga.   
Cu-cu! Cu-cu! Cucurigu!   
Oare, cui să-i dăm covrigul?...

**SUGESTII PENTRU O ATMOSFERĂ PLĂCUTĂ ŞI CREATIVĂ ÎN GRĂDINIŢĂ**

Mediul din grădiniţă trebuie să-i ofere copilului experienţe, atât individuale, cât şi colaborative, pentru ca acesta să aibă acces la o gamă cât mai largă de medii de învăţare.

Modul în care este primit, dar şi modul în care interacţionează copilul cu ceilalţi copii şi ceilalţi copii cu el, poate fi hotărâtor pentru modul în care se va simţi şi va acţiona copilul întreaga zi. Mediul grădiniţei trebuie să-i ofere copilului sentimente de securitate şi încredere, pentru că aceste sentimente asigură o mai mare independenţă şi perseverenţă în acţiunile şi activităţile pe care el le va desfăşura aici.

**Ce putem face**

1. **Pregătiţi “Întâlnirea de dimineaţă”,** ca moment distinct în programul copiilor din grădiniţă, astfel încât aceasta să le ofere copiilor ocazia de a crea relaţii pozitive cu ceilalţi. De aceea, e nevoie ca preşcolarii să-şi vadă chipurile unii altora. Ochii mai sunt denumiţi şi “sculptorii emoţiilor”, iar privirile spun la fel de mult ca şi cuvintele. Cea mai potrivită aşezare pentru momentul întâlnirii de dimineaţă este în cerc sau în formă de “U”, astfel încât “fiecare să-l vadă pe fiecare”. Climatul din sală va fi unul agreabil, iar interacţiunea va fi maximă. Va fi instaurată o atmosferă de siguranţă şi o participare activă a copiilor la conversaţii.
2. **Un mediu creativ este un mediu care stimulează creativitatea.** Aşezaţi la îndemâna copiilor materiale care stimulează creativitatea într-o gamă cât mai largă: vopsea, argilă, creioane colorate, nisip, cărţi, puzzle, matriţe, ştampile, cuburi, etc Tot ce înseamnă inspiraţie şi stimularea creativităţii, trebuie aşezat la nivelul ochilor copiilor. Aşezaţi materialele astfel încât să provoace imaginaţia copiilor şi să-i invite la lucru, fără a le sugera neapărat ce au de făcut.
3. **Permiteţi discuţii şi interacţiuni frecevente între copii în sala de grupă.** Tot ce trebuie să faceţi este să solicitaţi copiilor să vorbească pe un ton potrivit.Implicarea copiilor în mediul din grădiniţă, în discuţiile cu colegii este cea mai bună soluţie pentru a le impulsiona creativitatea.
4. **Transformaţi întrebările** adresate copiilor în instrumente de formare a minţilor libere. Adresaţi întrebări deschise, fără a le bloca răspunsul cu “da” sau “nu”. Arta întrebărilor generează idei inteligente şi gândire creativă. Oferiţi-le alternativă la răspuns şi posibilitatea de a face alegeri. De exemplu, în loc să-i întrebaţi pe copii “ce culoare are un măr” provocaţi-i să găsească cât mai multe fructe şi legume care pot avea culoarea roşie.
5. **Puneţi-le multe întrebări copiilor şi primiţi ca bune toate răspunsurile.** Cunoştinţele oferite de-a gata blochează gândirea copiilor. Expunerea interogativă generează îndoială, îndoiala generează stress pozitiv, iar acesta din urmă deschide ferestrele inteligenţei. Informaţia se transformă în cunoaştere şi cunoaşterea în experienţă. Lăudaţi copiii pentru participare, chiar dacă răspunsul lor nu este cel aşteptat de d-voastră. Prin reflecţie şi participare activă are loc o examinare a propriei cunoaşteri şi de aici vine progresul. Copilul are nevoie de o mare libertate de exprimare, pentru a se exprima pe sine.
6. **Stimulaţi copiii să vă adreseze întrebări.** Când cineva încetează să pună întrebări, încetează să înveţe, încetează să se dezvolte. După un timp în care se procedează astfel, copiii vor pierde teama de a se exprima şi vor învăţa să discute ideile.
7. **Apelaţi la imaginaţia copiilor cât puteţi de des.** Dacă, spre exemplu, doriţi să începeţi o altă activitate cu ei în timp ce încă mai sunt absorbiţi de prima, puteţi introduce un ursuleţ într-o pungă, spunându-le copiilor că ursuleţul e timid şi va ieşi din pungă doar atunci când ei vor fi aşezaţi pe scăunele şi va fi linişte. Veţi vedea că dintr-o dată, copiii devin cooperanţi.
8. **Permiteți flexibilitatea în interpretarea instrucțiunilor, în loc de aplicarea unei metodologii stricte**. De exemplu, decât să le spui copiilor cum să finalizeze un colaj prin asamblare, explicându-le pas cu pas etapele de realizare, mai bine oferă-le toate materialele și solicită-i să-și dea seama cum să le aşeze pentru a realiza lucrarea. Lăudaţi mai degrabă metodele folosite în timpul executării unei lucrări, decât să lăudaţi lucrarea finalizată.
9. **Provocaţi copiii, dar nu-i frustraţi!** Copiii se dezvoltă optim într-o combinație potrivită de provocare și succes. Cadrele didactice din învățământul preşcolar, trebuie să proiecteze sarcini care să țină copiii să lucreze la marginea superioară a abilităților lor, dar să nu-i frustreze. Planificarea temelor şi obiectivele propuse, trebuie concepute în funcție de diversitatea intereselor și abilităților specifice ale copiilor din grupa respectivă.
10. **Iniţiaţi o rutină provocând copiii să povestească zilnic o întâmplare neobişnuită.** Chiar dacă vor fabula, copiii trebuie încurajaţi cu expresii de genul: “Chiar??...”, “Şi cum s-a întâmplat aşa ceva?”, etc. ştiut fiind faptul că minciunile la această vârstă sunt doar fabulaţii fără niciun scop, fenomen numit de către psihologi “minciună sănătoasă”. Scopul este tocmai încurajarea copiilor spre comunicare, dar şi dezvoltarea creativităţii.
11. **Aveţi aşteptări moderate şi trataţi diferenţiat copiii**. Nu aşteptaţi ca toţi copiii să facă acelaşi lucru în acelaşi timp.
12. **Alegeţi cu grijă cuvintele, momentul şi modul în care vreţi să sancţionaţi o greşeală de-a unui copil.** Nu stigmatizaţi copilul pentru greşeli minore şi nu faceţi corecţii publice. Lăudaţi, înainte de a critica. Critica, fără o laudă prealabilă, blochează inteligenţa, făcându-l pe copil să reacţioneze din instinct, întocmai ca un animal încolţit. Lauda stimulează bucuria, iar bucuria deschide ferestrele memoriei. A fi educator înseamnă a fi promotor al respectului de sine. Poreclele provoacă un rău emoţional imens la nivelul subconştientului, chiar dacă este spusă în glumă. La fel şi discriminarea. Nu permiteţi aceste lucruri.
13. **Implicaţi copiii în activităţi cu caracter social.** Indiferent că este vorba de a ajuta alţi copii sau bătrânii, de a participa la acţiuni împotriva violenţei, foametei, etc. copiii trebuie învăţaţi să aleagă, să înveţe să fie utili, să fie responsabili social.

14**. Atenţie la sistemul de recompensare!** Studiile arată că, atunci când copiii se așteaptă să câștige recompense pentru răspunsurile "corecte" sau comportamentul "bun", de fapt își modifică comportamentul într-un mod care limitează capacitatea lor de a gândi creativ și unic.

Iată acum şi o listă de aplicaţii care încurajează creativitatea copiilor:

* **Încurajaţi observarea lucrurilor şi fenomenelor;**

Atunci când mergeţi la plimbare cu copiii, nu ezitaţi să vă opriţi şi să-i stimulaţi să observe în mod organizat un pom, o floare ori apariţia unui curcubeu după o ploaie. Reveniţi în sala de grupă şi iniţiaţi o discuţie pe marginea celor observate. Copiii vor reţine mult mai uşor informaţiile în acest mod de prezentare.

* **Dezvoltaţi copiilor abilităţile de a pune întrebări;**

Punerea întrebărilor este o modalitate de a primi informaţii. În mod obişnuit, un copil creativ pune întrebări mai bune. Unii copii prezintă dificultate în a pune întrebări, fie pentru că nu au abilitatea de gândire care să le permită să ceară informaţii, fie pentru că nu ştiu cum să aşeze cuvintele astfel încât să rezulte o întrebare sau pur şi simplu pentru că nu ştiu cum să pună întrebarea astfel încât să obţină informaţia dorită. Pentru a remedia aceste aspecte este nevoie ca educatoarea să vorbească cu voce tare atunci când execută anumite lucruri în faţa copiilor sau când le oferă explicaţii individuale. Spre exemplu, atunci când le arată cum trebuie realizat un puzzle, ea va gândi cu voce tare: “Unde trebuie pusă această piesă? “A, cred că aici!”.

* **Realizaţi sesiuni de brainstorming cu diferite ocazii;**

Pentru multe persoane “brainstorming” reprezintă doar puțină concentrare din partea a câțiva oameni pentru găsirea rapidă a unei soluții într-o anumită problemă. Lucrurile sunt ceva mai complicate, pentru că o sesiune de brainstorming, pentru a da roade, trebuie să respecte pași și reguli destul de stricte. Mai mult, această metodă are o parte profundă, pentru că încearcă să ne stimuleze creativitatea și spontaneitatea, nu pentru obținerea unor idei cu efect imediat, ci pentru idei cu implicații mai îndelungate. Primul și cel mai important lucru înainte de începerea unui brainstorming este definirea problemei și stabilirea scopurilor. Trebui să știm exact pentru ce ne stoarcem creierul.

Atunci când realizăm o sesiune de brainstorming cu copii de grădiniţă, prima regulă ar fi: nicio idee nu trebuie judecată sau apreciată. Apoi, trebuie să ţinem seama că ideile trebuie să vină spontan şi că nu contează calitatea, ci cantitatea. Ideile copiilor pot fi de cele mai multe ori fanteziste, neaplicabile, inutilizabile şi mai puţin realiste, aplicabile şi utilizabile. Totuşi, acest lucru nu le împiedecă să fie valoroase, pentru că exprimarea lor încurajează copiii la participarea activă în proces şi îi deprinde pe aceştia cu desfăşurarea procesului unei sesiuni de brainstorming.

În continuare, vă prezentăm câteva idei de jocuri creative, care pot fi foarte uşor realizate cu copiii preşcolari, de-a lungul unui an şcolar, în diferite etape din programul zilei. Ele pot fi utilizate chiar şi în evaluarea cunoştinţelor.

**Jocul “Cuvinte la zar”**

Jocul activizează vocabularul, memoria copiilor, gândirea divergentă, le solicită atenţia şi puterea de concentrare. Este un joc competitiv.

Copiii sunt împărţiţi în două echipe. Jocul se desfăşoară cu ajutorul unui zar. Educatoarea enunţă un cuvânt, de exemplu: *“culori”.* Câte un copil din fiecare echipă aruncă zarul, iar numărul care apare pe faţeta zarului este numărul de culori pe care trebuie să-l enumere copilul respectiv. Pentru fiecare culoare enunţată, echipa câştigă câte un punct. Câştigă echipa care acumulează mai multe puncte. Jocul se poate juca cu cuvinte care denumesc diferite lucruri, în funcţie de tema zilei: animale, flori, mijloace de transport, poveşti, prieteni, fructe ş.a.m.d.

**Jocul “Probleme şi soluţii”**

Jocul are drept scop întărirea conduitei civice a copiilor, dobândirea de către copii a unor deprinderi şi atitudini la baza cărora se află valori morale, civice, precum respectul, politeţea, corectitudinea, decenţa, etc.

Educatoarea pregăteşte mai multe bileţele pe care sunt scrise comportamente indezirabile, cum ar fi: “a fost prins spunând o minciună” sau *“a fost prins ascunzând în buzunar o maşinuţă a unui alt coleg”.* Le spune copiilor că *“trebuie să se gândească ce ar face ei dacă ar fi în locul copilului care.....”*

Copiii vin pe rând şi aleg un bileţel cu un mesaj care este citit de către educatoare. Copilul care a extras bileţelul trebuie să ofere şi soluţia. În funcţie de răspuns, acesta poate fi adaptiv: *“îşi cere scuze”, “promite că nu mai face”* sau inovativ:*”îi aduc o maşinuţă de a mea de acasă”.*

**Jocul “Poveste inventată”**

Jocul este un joc de stimulare a imaginaţiei şi creativităţii copiilor. Copiii sunt provocaţi să “spună” o poveste doar cu ajutorul gesturilor.

De exemplu, ei îşi pot imagina că li se întâmplă un eveniment fericit sau unul trist, că se află într-un loc special, iar prin gesturile realizate trebuie să-şi determine colegii pas cu pas să compună povestea spusă prin gesturi.

**Jocul “Ştiu un cuvânt”**

Acest joc poate fi folosit către sfârşitul grupei mari, atunci când copiii disting sunetele într-un cuvânt. Jocul se desfăşoară cu ajutorul unei mingi. Educatoarea va spune următorul enunţ:

- *“Ştiu un cuvânt care începe cu litera M- MÂNĂ”*

-*“Voi ştiţi un cuvânt care începe cu litera M?”*

Copilul care se anunţă, primeşte mingea şi spune cuvântul. Dacă este corect, enunţă:

*-“Voi ştiţi un cuvânt care începe cu M****?”*** şi aruncă mingra următorului copil care se anunţă. Educatoarea poate schimba cuvântul şi litera, când şi cum consideră ea.

**Jocul “Sentimente de animale”**

Jocul este recomandat pentru copiii de nivel I. Copiii se raportează foarte bine la animale, pentru că le iubesc. Jocul se desfăşoară cu ajutorul a două zaruri care se rotesc. Pe unul sunt scrise sentimente: vesel, trist, fericit, furios, speriat, ş.a., iar ce celălalt nume de animale: câine, pisică, vacă, maimuţă, ş.a.Copiii trebuie să imite trăirile animalului.

Jocul ajută copiii să recunoască şi să exprime sentimente şi trăiri.

**Jocul “Totul despre mine”**

Jocul contribuie la dezinhibarea copiilor, la introspecţie şi analiză, fiind în acelaşi timp un mijloc de cunoaştere al copiilor aşa cum se văd ei. Jocul contribuie şi la cunoaşterea reciprocă a copiilor, dar poate fi un mijloc excelent pentru educatoare de a cunoaşte copiii. Este un joc care se poate desfăşura în orice moment, dar este recomandat pentru perioada de început a grupei mari, la “Întâlnirea de dimineaţă”.

Educatoarea enunţă numele copilului, care trebuie să-şi facă o prezentare: fie fizică, fie legată de preferinţe, fie despre obiceiuri sau familie.

**Jocul “Vânătoarea de comori”**

Scopul principal al jocului este de a învăţa copiii să accepte colaborarea pentru a găsi rezolvarea de probleme.

Educatoarea plasează în sala de grupă în 5 până la 10 locaţii, fără ca preşcolarii să vadă acest lucru, indicii care duc în final la descoperirea “comorii”, care poate fi o gustare dulce sau următoarea activitate distractivă.

Pe bilete sunt trecute indicii pentru descoperirea următorului indiciu. Spre exemplu: “caută în cutia cu cuburi o cutie roşie”; “caută în cartea de colorat cu legume”, s.a.m.d.

**Jocul “Descoperă numele”**

Jocul presupune cunoaşterea literelor, aşadar este un joc pentru copiii de nivel II.

Într-un coşuleţ se aşează 3-4 litere, care aşezate într-o anumită ordine pot crea un cuvânt. Copiii trebuie să scoată literele din coşuleţ şi să recompună cuvântul iniţial sau altul.

**Jocul “Umple paharul”**

Jocul presupune găsirea de cât mai multe soluţii pentru umplerea unui pahar cu apă sau altceva. Regula este ca niciun copil să nu repete soluţia anterioară. Este un joc care dezvoltă creativitatea copiilor, care se măsoară în numărul şi varietatea soluţiilor descoperite pentru rezolvarea problemei.

**Jocul “Imaginează-ţi ce ai face”**

Jocul îi provoacă pe copii să-şi imagineze ce ar face dacă ar fi la un anumit moment, într-un anumit loc. Spre exemplu : *“ce ai face dacă ai fi mâine pe planeta Marte?...”* sau *“ ce ai face dacă azi ai ajunge pe planeta Maimuţelor?”.*

**Jocul “Să facem rime”**

Educatoarea spune: *“Vreau să-mi spuneţi un cuvânt care rimează cu pisica!”* Mingea trece la copilul care dă o rimă potrivită cuvântului spus. Jocul continuă cu schimbarea cuvântului de pornire, până când toţi copiii au participat.

**Jocul “Am nevoie de un cuvânt asemănător”**

Jocul poate fi folosit pentru găsirea sinonimelor şi pentru activizarea vocabularului.

Educatoarea pronunţă un cuvânt, iar copiii trebuie să găsească unul “asemănător”. De exemplu va spune: “nervos”, iar copiii vor putea spune: “supărat, furios/înfuriat, neliniştit” ş.a.m.d.

**ACTIVITĂŢILE CU CARACTER ŞTIINŢIFIC LA GRĂDINIŢĂ**

Mediul ambiant oferă copilului posibilitatea de a veni mereu în contact cu ceva nou pentru el, care îi stârneşte curiozitatea, dorinţa de a-l cunoaşte. Astfel, din contactul cu obiectele şi jucăriile, cu lucrurile personale şi cele ale adulţilor, apar diferite întrebări din care rezultă că preşcolarul se interesează de denumirea, calităţile sau provenienţa lor.

Activitățile cu fundament ştiinţific din grădiniță sunt dezvoltate în concordanță cu curriculumul pentru învăţământ preşcolar. Ele se bazează, de obicei, pe subiecte cum ar fi lucrurile vii și non-vii, cele cinci simțuri, schimbările climatice și anotimpurile. Prin activitățile științifice practice, cum ar fi plantarea semințelor și înregistrarea creșterii plantelor (germinarea), copiii învață să păstreze și să înregistreze datele științifice.

Activitățile de divertisment științific pentru preşcolari sunt ideale pentru discutarea ideilor științifice și introducerea principiilor de bază ale metodei științifice.

Unele cadre didactice sunt de părere că preşcolarii sunt prea mici pentru activitățile științifice. Dimpotrivă, activitățile științifice utilizate în grădiniţă sunt un instrument excelent pentru introducerea copiilor mici în subiectul fascinant al științei. Activitățile științifice oferă copiilor spațiu excelent pentru experimentare, observare și explorare - abilități care le implică în mod natural pe o bază zilnică. Prin structurarea activităților științifice și prin asigurarea respectării procedurilor științifice de bază, educatoarele pot familiariza copiii cu metoda științifică de descoperire.

Părinții nu trebuie să se bazeze doar pe educatoarea de la grădiniţă, pentru a face ca știința să fie interesantă pentru copiii lor. Indiferent dacă se află în bucătărie, într-un parc sau în supermarket, părinții au o mulțime de oportunități de a se angaja în explicaţii științifice. Căutând animalele şi insectele care trăiesc în sol, jucându-se cu umbre sau privind un cub de gheață care se topește la soare, copiii își pot extinde înțelegerea asupra lumii și pot învăța noi termeni și concepte, care îi vor ajuta în lecțiile lor de știință din şcoală.

Ştiinţa se poate învăţa şi prin joc, nu doar prin lecturarea unor date tehnice dintr-o carte! De fapt, ştiinţa se bazează pe maniera integrativă a învăţământului preşcolar, pe abordarea stategiilor de promovare a jocului explorativ, fiind în acelaşi timp şi o confruntare cu realitatea înconjurătoare.

Această strategie se bazează pe puterea activă a imaginaţiei copiilor, de a genera creativ şi constructiv imagini ale lumii, de a le înlocui şi de a le dezvolta critic mai departe. Jocurile trebuie sa decurgă de la sine, fără reguli stabilite prea riguros, în aşa fel încât să se formeze de la sine trăsăturile caracteristice: atenţie, curiozitate, interes, perseverenţă. În acelaşi timp, copilul va experimenta trăiri de genul: bucurie, uimire, satisfacţie.

Pentru a se putea juca şi experimenta, copiii au nevoie de un mediu cu mijloace şi materiale noi, din lumea reală. A explora lumea cu activităţi care pun accentul pe experienţe practice, experienţe senzoriale şi învăţare integrată înseamnă a-l determina pe copil să ia parte la explorarea activă a împrejurimilor lui. Surplusul de materiale nu va stimula jocul, ci dimpotriva, îl va inhiba. Atenţie, deci, la experimentul pe care doriţi să-l realizeze copiii şi la materialele pe care le puneţi la dispoziţia lor.

Deoarece copilul mic nu înţelege lucrurile abstracte, nu încercaţi să-i explicaţi lucruri pe care nu le vede. Învăţarea va fi influienţată de conexiunile pe care copilul le are deja cu lucrurile şi lumea reală.

Porniţi în explorarea mediului ştiinţific cu lucruri simple. Lucrurile care par banale celor mari, tocmai pentru că le înţelegem şi am luat cunoştinţă despre ele cu mult timp în urmă, celor mici le par de neînţeles: plutirea corpurilor pe apă sau paharul plin ochi care nu se varsă, pot reprezenta pentru copii mici scamatorii!

Lumea înconjurătoare poate, şi trebuie, să fie cunoscută de copii încă de la cea mai fragedă vârstă, pentru ca cei mici să se simtă în siguranţă şi să încerce să descopere cât mai multe lucruri noi, căutând explicaţii prin exerciţii aplicate.

**Ce puteţi face**

**Experiment:** *Sticle muzicale*

Copiilor le place să lovească lucrurile din jur, pentru a face "muzică", așa că acest experiment le va plăcea cu siguranţă!

Experimentul le va arăta copiilor cum diferite materiale pot face sunete diferite.

Aveţi nevoie de:

• Sticle de sticlă

• Lingură

• Apă

Indicaţii:

• Așezați sticlele pe o masă.

• Invitați copiii să lovească uşor sticlele de apă cu lingura.

• Solicitați-i să observe diferența dintre sunetele pe care le fac.

• Arătați-le cum se pot emite sunete muzicale prin suflarea peste buza sticlei.

• Turnaţi apoi diferite cantități de apă în sticle şi loviţi uşor cu lingura. Copiii vor auzi că sunetele se schimbă.

**Experiment:** *Curcubeul Skittles*

Acest experiment științific este la fel de ușor de realizat şi îi va încânta foarte mult pe copii. Cu ajutorul lui putem crea un curcubeu într-o farfurie!

Aveţi nevoie de:

* 1 pachet de bomboane Skittles
* 1/4 cană apă caldă
* farfurie albă

Indicaţii:

* Aranjați bomboanele Skittles, într-un singur rând, în ordinea culorilor curcubeului, de jur împrejurul farfuriei.
* Turnaţi suficientă apă caldă, pentru a acoperi toate bomboanele Skittles și farfuria.
* În câteva secunde, culorile se vor deplasa spre mijlocul farfuriei și vor crea un vârtej de culoare, asemănător curcubeului de pe cer.

**Experiment:** *Crearea unui colţ de natură*

Aceasta este atât o activitate științifică și una practică. Copiii trebuie să observe frumosul încă de mici. Familiarizaţi-i pe cei mici cu frumuseţiele naturii şi apoi învăţaţi-i să creeze un mic colţ de natură, acasă sau la grădiniţă.

Aveţi nevoie de :

* + capacul unei cutii de încălțăminte
  + adeziv alb
  + vopsea Tempera
  + pensulă
  + frunze, flori, crengi și alte obiecte naturale

Indicaţii:

* Luați copiii la o plimbare prin parc și încurajați-i să colecteze diferite obiecte găsite în natură.
* Întorşi din plimbare, turnaţi adeziv alb în capacul cutiei de încălțăminte și împrăştiaţi adezivul pe toată suprafaţa cutiei. Puneţi-i pe copii să aşeze pe rând, obiectele pe care le-au strâns.
* Puneţi-i apoi să adauge câteva puncte de culoare tempera cu ajutorul unei pensule..
* Lăsaţi aranjamentul să se usuce. Acest lucru poate dura mai multe ore sau chiar o zi sau două.
* După uscare, puteți aşeza capacul pe perete, ca o pictură.

**Experiment:** *Flori colorate*

Acest experiment va arăta copiilor modul în care florile absorb apa în petale pentru a menţine prospeţimea şi îi va învăţa că florile tăiate trebuie ţinute în apă.

Aveţi nevoie de:

* Flori albe
* Apă
* Colorant alimentar
* Vase mici

Indicaţii:

Tăiați scurt 2-3 flori albe cu o singură tulpină. De preferat garoafe. Cu cât tulpinile florilor vor fi mai scurte, cu atât rezultatul va fi mai rapid. Tăiați tija în unghi, pentru a obține o suprafață mai mare în care intră apa colorată. Aşezaţi florile într-o vază mică sau un pahar și adăugați în apă o cantitate generoasă de colorant alimentar. După aproximativ 30 de minute, florile absorb apa prin tulpinile lor pentru a-şi hrăni petalele. Acest proces se numește "acțiune capilară". Deoarece apa este colorată, petalele se vor colora!

**Experiment:** *Fântâna arteziană Mentos*

Acest experiment va face deliciul copiilor, dar pentru că poate creea multă murdărie este recomandat să fie realizat în aer liber**.**

Aveţi nevoie de:

* O bomboană Mentos
* O sticlă de 2 litri cu băutură carbogazoasă
* Spațiu larg deschis

Indicaţii:

Mai întâi, deschideți sticla de suc carbogazos.

Așezați sticla pe o suprafață plană, astfel încât să nu se răstoarne şi să curgă.

Desfaceți întreagul tub de bomboane Mentos, cu scopul de a introduce în acelaşi timp şi cât mai repede bomboanele în sticlă. În clipa în care primele bomboane ajung în sticlă, ea se va transforma într-un adevărat gheizer!

**Experiment:** *Magie cu cerneală*

Ajutați-i pe copii să descopere magia experimentului științific care creează cerneală magică. Urmăriți cum ochii li se lărgesc cu uimire când descoperă secrete din spatele posibilităților uimitoare ale științei!

Aveţi nevoie de:

* lămâie
* apă
* o farfurie mică
* scobitoare
* hârtie albă
* lampă

Indicaţii:

Amestecaţi în farfurie sucul de lămâie cu câteva picături de apă. Înmuiaţi scobitoarea în amestecul cu suc de lămâie şi scrieţi un mesaj pe foaia albă de hârtie. Când se usucă scrisul va fi invizibil. Încălziți hârtia ținând-o peste o lampă cu partea scrisă în jos.

Mesajul scris va apărea pe pagină!

**Experimentul***cu piper*

Pentru a realiza acest experiment aveţi nevoie de:

* piper
* cutie de plastic cu capac
* eșarfă/fular din lână

Indicaţii:

Se presară un strat subțire de piper într-un recipient din plastic cu capac.

După ce puneți capacul, frecați capacul cu o fularul din lână timp de 30 de secunde.

După 30 de secunde, priviți capacul.

Ar trebui să puteți vedea pete de piper lipite pe capacul cutiei. De ce?

Frecarea capacului cu fularul de lână creează o acumulare de electricitate statică, care atrage piperul.

**INTRODUCEREA “MOMENTULUI POVEŞTILOR” ÎN GRĂDINIŢĂ**

Ar fi foarte bine dacă am introduce obligatoriu în programul zilnic de la grădiniţă, un sfert de oră de lectură din cărţi (ceea ce este cu totul altceva decât audiţia sau vizionarea de desene animate la TV!).

Momentul s-ar putea intitula chiar „Momentul poveştilor”, iar lecturile ar putea avea legătură (sau nu) cu tema proiectului derulat de către educatoare în ziua/săptămâna respectivă. Iar argumentele pentru realizarea acestui demers, le vom expune, pe scurt în cele ce urmează.

Mi se pare că începe ziua cu o poveste este minunat. It sets a quiet peaceful tone and the children love it. A începe ziua cu o scurtă poveste este cel mai minunat lucru care li se poate întâmpla copiilor la grădiniţă! Datoria noastră, a dascălilor este aceea de a a-i apropia pe copii de carte si de a le trezi interesul pentru a citi poveşti, nu de a-i obliga să o facă. Puțin câte puțin, chiar dacă nu manifestă interes încă de la început, copiii vor deveni din ce în ce mai interesați de poveștile și personajele preferate.

Dacă ar trebui să realizăm o etapizare a dezvoltării copiilor în ceea ce priveşte utilizarea şi intersul pentru cărţi, ea ar putea arăta astfel:

Copiii de 12-18 luni sunt foarte activi şi, deoarece încep să utilizeze cuvintele din ce în ce mai mult, cărţile îi pot ajuta foarte mult să definească lumea – şi poate deveni parte din rutina lor zilnică.

Copiii de 24-36 luni, care au crescut obişnuiţi cu cărţile, pot avea abilităţi de citire şi scriere timpurie remarcabile, savurând poveştile lungi şi complexe, păstrând în memorie numeroase cărţi şi stabilind puternice relaţii emoţionale cu acestea.

Copiii de 4-6 ani (şi majoritatea celor de 3) sunt pregătiţi să exploreze cărţi frumoase pe diferite tipuri de subiecte. Copiilor la această vârstă li se poate oferi alegerea unei cărţi din două – o carte de numărat şi o carte cu poveşti sau o carte despre dinozauri şi o carte despre şcoală – şi vă pot înştiinţa ce anume le trezeşte interesul.

Televizorul și calculatorul fac parte din cotidianul nostru şi al copiilor noştri de acasă. **Lumea jocurilor pe calculator este atât de atractivă, colorată şi la modă!** Acum, televizorul şi calculatorul sunt atât de ofertante, încât a-i pune unui copil o carte în braţe este perceput de el drept pedeapsă. Psihiatrii de copii sunt îngrijoraţi şi de faptul că **iubitorii calculatorului se află în aşa‑numita stare de** „excitație pasivă**”, când plăcerea se obţine fără eforturi, pur şi simplu pe calea excitării structurilor subcorticale, care controlează emoţiile respective. Aceasta oferă o influenţă relaxantă asupra persoanei, slăbește iniţiativa, acţionează ca un drog. Nu este de mirare că astfel de copii nu se interesează de nimic, devenind parcă un accesoriu al calculatorului.**

**Multor copii, deprinşi încă de ­mici cu senzaţiile captivante pe care le prezintă calculatorul, jocurile de masă li se par din cale afară de obositoare. Nu mai vorbesc despre jocurile pe roluri, în care copilul joacă spontan spectacole întregi improvizate.** Aceste jocuri nu mai sunt pentru toată lumea. **Celor mai mulți dintre ei le lipseşte fantezia. Dar şi cei care le joacă organizează, de obicei, nişte scene de bătaie, care amintesc în mod dureros episoade din jocurile pe calculator. Fantezia lor, de asemenea, nu depășește diversele tipuri de magie şi nimicire fizică a adversarului.** Ni se pare o culme a inteligenței când copilul mânuiește telecomanda și intuiește folosirea unei tablete înainte de a învăța să meargă, dar ne sperie când preferă să se uite la televizor în loc să-și facă temele… Poveștile însă le oferă copiilor un simț al identității și le oferă o perspectivă mai nuanțată asupra realității.

Vom porni de la lucruri simple pe care preșcolarii le învaţă: învață că cărțile au autori și ilustratori, că imprimarea în limba română merge de la stânga la dreapta și de sus în jos și că o poveste are un început, un mijloc și un sfârșit. Ei învață că pot citi pentru plăcere și pentru informații și că pot crea un text care să aibă sens pentru o altă persoană cu care se întâlnesc. Copiii trebuie să înveţe cu poveşti şi creând poveşti!

Nu uitaţi că lectura din cărţi construieşte puterea creierului. Lecturând zilnic câte un text, creierul copilului va ajunge ca o mică bibliotecă până în momentul când intră la şcoală. Creierul copilului dispune de „fişiere lingvistice”, iar acestea nu trebuie să rămână goale! Expresia „a fura startul” e valabilă în cazul copiilor cărora li se citeşte mult, pentru că aceştia pleacă la drum cu un bagaj şi cu avantaje extraordinare faţă de copiii cărora nu li se citesc cărţi. Copiii cărora li se citeşte nu devin neapărat mai deştepţi decât ceilalţi, dar sunt capabili să proceseze o întrebare mult mai repede.

Ascultând o poveste, copiii proiectează în mod inconştient părţi din ei înşişi asupra diferitelor personaje din poveste. Poveştile sunt ca o muzică pentru sufletul lor tulburat. Numai când vorbeşti despre ceea ce te sperie şi despre secretele urâte, deja te simţi mai bine. În cazul celor mici, ei nu pot vorbi despre acest secrete: fie nu înţeleg prea bine ce simt, fie nu ştiu cum sau cui să îi spună, fie le este frică. De aceea, **poveştile le ies în întâmpinare şi traduc temerile şi secretele lor**. **Ele repun copilul pe picioare.** Pentru că oferă întotdeauna şi **exemplul pozitiv**. Aceasta arată că poveştile pot vorbi **în locul copilului**. Îl ajută pe copil să facă faţă **conflictelor interioare** cu care se confruntă în procesul de creştere.

Putem utiliza poveştile cu scop terapeutic atunci când dorim să îi ajutăm pe copii să gestioneze anumite situaţii. Poveştile oferă copiilor **o scenă pe care ei să îşi poată derula conflictele interioare**. Cea mai bună metodă de a rezolva conflictul din sala de grupă este de a spune povestioare. Acestea captează gândirea, stimulează analiza.

Şi argumentele ar putea continua:

* în primul rând copiii iubesc poveştile.
* citind poveşti şi poezii copiilor, îi putem ajuta să crească şi să se dezvolte frumos.
* aventurile personajelor şi poveştile cu o mare încărcătură emoţională le dezvoltă empatia celor mici şi le conturează graniţa real-fantastic.
* dezvoltă capacităţile creatoare şi imaginaţia
* atunci când le citești, copiii învață să înțeleagă cauza și efectul, învață să exerseze logica, dar și să gândească în termeni abstracți;
* cuvintele simple, intonațiile diferite, vibrațiile dulci ale vocii asociate cu lectura vor da tonul fluenței în vorbire, al imaginației, al culorilor, al simțurilor și puterii de concentrare de mai târziu.
* lectura oferindu-i destule **cunoștințe și resurse menite să îl pregătească pentru experiențele reale**
* le formează copiilor abilitățile de a asculta, de a acorda atenție, de a se concentra și de a memora;
* îi ajută să înțeleagă sensul cuvintelor, familiarizându-i cu sunetele și limba, construindu-le, în timp, vocabularul;
* le transmite copiilor dragostea pentru lectură și învățat;
* le facilitează înțelesul unor concepte și le oferă informații despre lumea din jurul lor;
* îi ajută să deprindă abilități de gândire încă de la vârste fragede.
* lectura îi ajută pe copii să depășească stările de anxietate și stres.
* are rolul de a îi binedispune pe copii pentru întreaga zi.

**Ce puteţi face**

La baza funcţionării tuturor relaţiilor, stă o comunicare eficientă. Aceasta este cheia care poate deschide porţile cunoaşterii de orice tip. Iată câteva indicaţii, sugestii şi reguli care ar trebui să fie cunoscute de către educatoare şi de către oricine este interesat de formarea unei comunicări bune cu copilul.

Pentru ca lectura să aibă rezultatele scontate, trebuie să:

* **Priviţi în ochii copiilor.** A privi în ochii copiilor atunci când citeşti, înseamnă a stabili un raport, o relaţie cu ei. Este nevoie să păstrăm relaţia cu copiii, pentru a crea o legătură emoţională.
* **Folosiţi un limbaj şi o viteză adaptate.**
* **Urmăriţi reacţiile nonverbale;**
* **Empatizaţi;**
* **Nu vă enervați de întrebările puse de copii în timpul cititului.** Răspundeți cu răbdare întrebărilor, nu îi amânați și nu dați răspunsuri grăbite.
* **Încurajați conversația despre ce s-a citit.** Faceţi din poveşti aliatul d-voastră atunci când există probleme în grupa de copii. În timpul lecturii, interesul copilului este menținut pentru mai mult timp dacă în carte se regăsesc elemente familiare, la care se poate poate raporta ușor.Preșcolarul are nevoie și de cărți despre diferite relații de prietenie, inclusiv cărți care vorbesc despre neînțelegerile și certurile dintre prieteni.
* **Nu folosiți cartea ca pe o amenințare – “ Dacă nu iți faci curat în cameră, nu îți voi citi în seara asta ! “**
* **Nu confundați cantitatea cu calitatea.** Câteva cărți alese „cu cap” sunt de preferat celor multe și nepotrivite unei anume etape de dezvoltare. Copilul zilelor noastre este dornic să înțeleagă cum funcționează lucrurile, fiind interesat de lumea înconjurătoare, de natură și de activități cotidiene. El are nevoie să rămână ancorat în realitate, nu să fie aruncat într-o lume imaginară.
* **Împărtășiți cu copiii entuziasmul a ceea ce citiți.** Joacă teatru atunci când citeşti: râzi, plângi, imită glasul animalelor, arată emoţii.
* **Textul cărților pentru preșcolari trebuie să se limiteze la cât mai puţine propoziţii/pagină.** Este de preferat să evitați pasajele descriptive lungi, până ce câmpul de atenție al copilului și imaginația sunt suficient dezvoltate pentru a le procesa. Cărţile care conțin exclusiv poze stimulează limbajul și imaginația copilului, aşadar e recomandat să nu ne pierdem în multe fraze complicate.
* **Încurajaţi copiii să aibă opțiuni de lectură.** Nu vă supăraţi nici dacă copiii vă cer din nou şi din nou să le citiţi aceeaşi poveste! Psihologii au descoperit și că acei copii care cer de fiecare dată aceeași poveste, învață mai multe cuvinte și au un vocabular mai bogat decât aceia care cer de fiecare dată o poveste nouă. E simplu să ne dăm seama de ce – poveștile conțin multe cuvinte noi, necunoscute, pe care copiii le asimilează, le integrează în text și le umplu de sens după mai multe lecturi.
* **Urmăriţi textul cu degetul atunci când citiţi.**

Şi ţineţi minte! Învățatul cititului începe cu mult înainte de momentul în care copilul începe să fie interesat de litere. Învățatul cititului, începe prin dragostea pentru citit. Înainte de a învăța să citească povești, copiii învață să iubească poveștile, ori dragostea asta se construiește de foarte devreme. Chiar înainte de a merge la grădiniţă. Dar este cu atât mai important pentru acei copii cărora părinţii nu le-au citit frecvent înainte de momentul integrării în grădiniţă, după cum important este şi pentru copiii cărora li s-a citit frecvent, pentru că trebuie să existe continuitate. Cartea este ca un drum drept din care pornesc mii și mii de poteci.

Poveștile se ramifică și cresc din imaginația fiecăruia dintre noi. Pentru toate aceste lucruri, într-o bună zi, copiii vă vor fi recunoscători!

**O ZI OBIŞNUITĂ LA GRĂDINIŢĂ**

Dacă vă întrebaţi cum arată o zi de grădiniţă obişnuită, privită din afară de cineva care nu ştie cum se desfăşoară ea, permiteţi-ne să vă descriem programul unei zile, aşa cum arată el sau cum ar putea arăta el, în realitate.

Am ales să descriem o zi de toamnă la grădiniţă, la o grupă de nivel I (3-5 ani).

**Sosirea la grădiniţă.**

Copiii vin la grădiniţă între **ora 8-8,30.**

Este perioada in care educatoarea îi primeşte, comunică cu fiecare dintre ei în funcţie de dispoziţia copilului pentru comunicare, dar şi de intenţia educatoarei de a-l atrage pe copil spre activităţi în legătură cu o anumită temă.

Este momentul **SALUTULUI**:

*-„Ce rochiţă frumoasă ai astăzi Cosmina! E cumva o ocazie specială?”…*

*-„Mă bucur că azi eşti mai vesel ca ieri, Andrei!”…*

*-„Ţi-a îngheţat năsucul! E frig afară? Toamna este mai frig şi va fi mai frig la iarnă!”…*

*-„Bravo Tudor! Azi ai salutat foarte frumos colegii, când ai intrat în sala de grupă!”…*

Toate aceste scurte comunicări reprezintă mesaje educative pozitive pe care copiii le primesc încă de la intrarea pe uşa sălii de grupă. (Educatoarea face educaţie copiilor pe parcursul a 300 de minute zilnic şi nu doar pe reperele orare prezentate în Curriculum!).

Urmează pregătirea pentru micul dejun, cu întreruperea altor activităţi şi spălatul pe mâini. Toate acestea sub atenta supraveghere a educatoarei.

Este ceea ce în planificare apare sub denumirea de **RUTINE ŞI TRANZIŢII**. Tranzițiile pot oferi semnale auditive, repere vizuale, moduri pozitive și incitante prin care copiii trec de la o activitate la alta.

Dar tot în această perioadă copiii pot desfăşura şi **JOCURI ŞI ACTIVITĂŢI LIBER ALESE,** în funcţie de centrele de interes deschise de educatoare în săptămâna sau ziua respectivă. Copiii îşi aleg materialele, partenerii de joc, educatoarea având rolul de a interveni doar atunci când copiii solicită acest lucru sau când nu pot rezolva un diferend apărut spontan.

Întotdeauna în aceste situaţii, trebuie ascultate părerile ambelor părţi, chiar dacă educatoarea a văzut ceea ce s-a întâmplat între copii.

**Ora 8,30-9.** Copiii servesc micul dejun. E momentul în care educatoarea îi însoţeşte pe copii la masă, le acordă sprijin, le dă sfaturi, îi laudă, apreciază un anumit comportament, le corectează comportamentele sau obiceiurile proaste, ş.a.m.d. – **RUTINĂ**

**Ora 9 – 11.** Urmează perioada în care se desfăşoară alături de **JOCURILE ŞI ACTIVITĂŢILE LIBER ALESE**, de **ACTIVITĂŢILE DE DEZVOLTARE PERSONALĂ**, ceea ce numim **ACTIVITĂŢI PE DOMENII EXPERIENŢIALE.**

Este perioada când copiii se reîntorc la jocurile şi activităţile întrerupte de ora mesei, acest aspect având un rol deosebit în educarea lor: un lucru început, trebuie finalizat; doar aşa copiii vor trăi satisfacţia lucrului bine făcut! Se fac analize pe rezultatele obţinute, se poartă discuţii individuale cu copiii, se fac încurajări. Toate într-un climat de bună-voie, calm şi vorbă domoală.

Întotdeauna o educatoare agitată, va agita şi copiii, un ton ridicat care să acopere gălăgia lor, va spori ţipetele acestora!

Activităţile pe domenii experienţiale sunt activităţi în care e de preferat,( dar nu obligatoriu!) să atragem cât mai mulţi copii sau chiar toată grupa. Dar dacă la ora când dorim să atragem copiii în această activitate, unul dintre ei are plăcerea să deseneze, pentru că lui îi place în mod deosebit să deseneze, îl vom lăsa să facă acest lucru, pentru că pe parcurs, e foarte posibil să fie mai atras de ceea ce face educatoarea şi colegii lui, decât de ceea ce face el! Nu insistăm, nu-i obligăm, nu facem„lecţii”!

E o chestiune de tact pedagogic, de cunoaştere a copilului şi de pliere pe nevoile de moment ale acestuia.

Educatoarea poate alege să desfăşoare activităţile sub forma unei activităţi trans-disciplinare sau integrate sau pe categorii de activităţi.

*Exemplu:*

**Activitate integrată transdisciplinară**: *„Toamna, la plimbare prin pădure”.*

Copiii sunt aşezaţi în semicerc pe un covor, iar educatoarea cât mai aproape de ei, închide cercul.

Activitatea se deschide cu o discuţie liberă despre năsucul îngheţat cu care au intrat copiii în sala de grupă dimineaţa, cu părerii legate de ceea ce observă ei chiar în momentul respectiv pe fereastră sau au văzut în jurul lor la venirea sau plecarea de la grădiniţă. Apoi, educatoarea prezintă copiilor un set de imagini cu şi despre aspectele toamnei în parc şi în pădure. Se pun întrebări clare, scurte, precise.

E momentul în care educatoarea stabileşte ordinea de răspuns pentru copii, tonul vocii şi corectitudinea limbajului folosit, momentul în care grupa de copii primeşte informaţii în legătură cu anotimpul în care se găsesc, momentul în care se stabilesc relaţii, se dezvoltă capacităţi şi deprinderi noi.

Este o îmbinare, o întrepătrundere între activitatea de cunoaşterea mediului şi activitatea de educare a limbajului. Copiii primesc informaţii despre mediu, dar comunică şi citesc imagini în legătură cu acestea. De fapt în grădiniţă nu s-au realizat niciodată activităţi pe categorii de activitate! Activităţile din grădiniţă sunt o îmbinare a mai multor categorii de activităţi, în care accentele cad, în anumite momente, mai mult sau mai puţin asupra unor anumite aspecte cuprinse în obiectivele de referinţă de la o anumită categorie de activităţi.

*-„Vreţi să ne jucăm acum de-a plimbarea prin pădure?”…*

Este momentul în care copiii se ridică în picioare, formează un şir condus de educatoare şi încep „plimbarea prin pădure”. Educatoarea aranjează mediul, pune câteva obstacole, eventual unul-doi „copaci” pe traseu şi copiii sunt gata de plimbare!

Pe parcursul desfăşurării acestei „plimbări”, educatoarea derulează o poveste, însoţită de muzica adecvată. În pădure copiii vor întâlni păsări, animale, obstacole, se vor adăposti de vânt şi ploi, se vor întâlni cu piticii din poveste…etc,etc. Ţine de creativitatea şi inventivitatea fiecărei educatoare!

La sfârşitul acestei plimbări care a însemnat: mers obişnuit, mers pe vârfuri, mersul piticului, săritura peste obstacol, alergare uşoară…şi tot ce consideraţi d-voastră că pot face copiii din grupa pe care o conduceţi, odată ajunşi la destinaţie, se poate desfăşura şi un joc cu cânt, un joc muzical sau se poate cânta un cântecel adecvat

cunoscut de către copii.

Activitatea se încheie cu aprecieri, cu o audiţie sau cu recomandarea educatoarei ca grupa de copii să treacă la o altă activitate, cum ar fi cea de construire a unor căsuţe pentru păsărele din diferite materiale.

Am încheiat astfel o perioadă pe care o numim în planificare **Activitate pe domenii experienţiale.**

În măsura în care timpul le permite, copiii pot trece la alte activităţi care le fac plăcere.

Apoi se revine la tranziţii şi rutine, pentru că se apropie momentul servirii mesei de prânz.

**Ora12-12,30.**  
 Activitatea de servire a mesei de prânz, continuă cu activitatea de pregătire a copiilor pentru perioada de relaxare şi odihnă. Copiii sunt încurajaţi, învăţaţi să se dezbrace/îmbrace singuri, cei mai mici sunt ajutaţi şi sprijiniţi. Este momentul activităţilor de dezvoltare personală, dar şi al rutinelor.

Educatoarea traversează apoi o perioadă în care alături de supravegherea, de liniştirea, de crearea sentimentului de siguranţă şi asigurarea climatului optim pentru odihna copiilor, se poate ocupa de completarea documentelor şcolare, poate realiza studiu individual sau poate confecţiona material didactic.

Odată cu deşteptarea copiilor, reintră în scenă **RUTINELE ŞI ACTIVITĂŢILE DE DEZVOLTARE PERSONALĂ.**

**Ora 15,30-17.**

Copiii se aşază la măsuţe sau se grupează în funcţie de activităţile propuse de educatoare: unii vor desena, alţii vor colora, alţii vor construi sau vor modela.

Câţiva vor vrea să asculte o poveste.

Educatoarea le va pune la îndemână imaginile citite în perioada de dimineaţă şi copiii vor vorbi despre ele. Alţii se vor juca de-a „iepuraşii” întâlniţi în pădure, vor cânta sau vor repeta poezia învăţată ieri.

Este perioada **ACTIVITĂŢILOR RECUPERATORII, a ACTIVITĂŢILOR RECREATIVE** şi a celor **DE DEZVOLTARE A APTITUDINILOR INDIVIDUALE.** Educatoarea va fi în permanenţă alături de copii, sprijinindu-i în activităţile individuale sau de grup alese.

**Ora 17-17,30.**

Copiii încep rând pe rând să plece, împăcaţi că a mai trecut o zi în care d-na lor educatoare i-a lăudat pentru ce au desenat sau au modelat, mulţumiţi pentru că astăzi s-au „plimbat prin pădure” şi s-au jucat cu cei mai buni prieteni ai lor.

**SALUTUL DE PLECARE** este la fel de important ca şi cel de sosire!

În continuare, vă prezentăm o zi obişnuită la grădiniţă pentru o grupă mare (5-6 ani), privită din perspectiva modului în care acţiunile copiilor influienţează activitatea de planificare a activităţii didactice a educatoarei. De ce facem acest lucru?

Am auzit şi am citit de nenumărate ori că planificarea educatoarei trebuie să fie în deplin acord cu interesele copiilor! Practica demonstrează însă, de multe ori, că educatoarea realizează planificarea fără a înţelege că nu ea realizează traiectul planificării, ci copiii sunt cei care dictează ce anume scrie educatoarea în planificare.

Pentru a fi mai uşor de înţeles cum şi în ce măsură copiii ghidează planificarea educatoarei, să ne imaginăm următorul scenariu al unei zile în care copiii grupei mari sunt angajaţi în proiectul tematic **“Case şi habitaturi”** din tema de studiu anuală **“Cum este/a fost şi va fi aici pe pământ?”**:

E dimineaţă. Doi copii se află la o măsuţă, angajați în sortarea unor scoici. Educatoarea se oprește lângă măsuţă și îi întreabă ce fel de animal cred ei că poate să trăiască într-o scoică. Se manifestă dezacorduri şi neînţelegeri între copii. Ei nu-și dau seama că desfăşurând această activitate, aparent simplă, de fapt dezvoltă tot felul de abilităţi:

* abilitățile matematice (clasificarea cochiliilor),
* abilitățile științifice (observarea cochiliilor și înregistrarea mentală a caracteristicilor lor),
* abilitățile sociale (luarea deciziilor despre modul de sortare cu partenerul),
* abilitățile verbale (negocierea cu un partener).

La o altă masă, un grup de copii construieşte "case" din carton și bandă de lipit, pentru animalele din plastic puse la dispoziţia lor de către educatoare, iar în zona “Construcţii” un grup de copii construiește un oraș pentru dinozauri.

În timp ce explorează în mod activ conceptul "casă", copiii dezvoltă abilități motorii fine și capacitatea de a se exprima prin reprezentare. Copiii găsesc caschete de constructori și unelte de joacă în zona “Joc de rol”, pe care le folosesc, iar educatoarea observă că fetele își plimbă păpușile de la “Căsuţa păpuşii” la "noua lor casă".

Imaginile pe care le-au desenat copiii cu o zi înainte, cu casele lor, atârnă pe un perete.

Activitățile ulterioare includ povestiri cu teme legate de casă, cum ar fi construirea unei case sau discuţia despre “ce înseamnă o casă pentru mine”.

În etapa a IV-a a zilei, copiii se plimbă în jurul grădiniţei cu scopul de a căuta case de animale, păsări și insecte, “investighează” grădina şi curtea grădiniţei, iar mai târziu discută observațiile lor, în sala de grupă, aşezaţi în cerc pe covor.

Un șir de "case de insecte" au umplut partea de sus a bibliotecii cu materiale, cum ar fi iarbă și crenguțe alese cu atenție de copiii.

Copiilor li se cere să se gândească care este partea preferată din casa lor şi de ce sau la ceea ce trebuie să existe acasă, pentru ca să se simtă "acasă".

Copiii vor explora tema **"Case și habitate"** timp de o săptămână, înainte de a trece la următoarea temă. Uneori, copiii sunt deosebit de interesați de o activitate și își vor continua explorarea timp de câteva săptămâni după ce proiectul s-a încheiat. Dar interesul copiilor pentru anumite activităţi din ziua respectivă, poate fi scânteia pentru un viitor proiect tematic.

Educatoarea a văzut cum copiii au construit un oraş al dinozaurilor, aşadar e momentul să introducă în “scenă” un proiect tematic al despre dinozauri, apoi ar putea continua cu un proiect despre orașe, ceea ce ar putea duce mai departe la explorarea transportului urban. Sau ar putea merge de la o săptămână de discuţii despre dinozauri, la un proiect despre reptile și amfibieni.

Uneori, educatoarea poate pune la dispoziţia copiilor, în mod intenţionat, anumite materiale, ghidând în acest fel interesele copiilor înspre anumite teme, atunci când ea consideră că tema respectivă e de impact în dezvoltarea majorităţii copiilor din grupă.

**Bibliografie :**

1. Scrisoare Metodică pentru învăţământul preşcolar 2016/2017, “*Trăieşte, cultivă şi promovează bucuria unui timp de calitate, ca bucurie a creşterii personale!”;*
2. Scrisoare Metodică pentru învăţământul preşcolar 2013/2014, “*Bucuria de a învăţa sau ecuaţia care aduce împreună profesorul reflexiv, copilul implicat şi părintele ancoră”;*
3. Scrisoare Metodică pentru învăţământul preşcolar 2014/2015;
4. Breben, S., Gongea, E., Ruiu, G., Metode interactive de grup pentru învăţământul preşcolar, Editura Arves, 2007;
5. Ciolan, L., Învăţarea integrată. Fundamente pentru un curriculum transdisciplinar, Editura Polirom, 2008;
6. Preda, V., Bogaert, C., Delmarle. S., *Formarea competenţelor în grădiniţă. O altă perspectivă a timpului şcolar,* Editura Aramis, 2013;
7. Glava, A., Pocol, M., Tătaru, L., *Educaţia timpurie: ghid  metodic pentru aplicarea* *curriculumului preşcolar*, Editura Paralela 45, 2009;
8. Cucoș, C., *Educația. Experiențe,reflecții, soluții,* Editura Polirom, 2013;
9. [Po Bronson](http://www.librarie.net/autor/65585/po-bronson), [Ashley Merryman](http://www.librarie.net/autor/65586/ashley-merryman), *Șocul educației. O nouă perspectivă asupra educației copiilor,* Editura Paralela 45, 2011;
10. Stan, L., *Educaţia timpurie. Probleme şi* soluţii, Editura Polirom, 2016;
11. Gheorghe, A., *Lecturi literare pentru ciclul primar – îndrumător metodic pentru învăţători, părinţi şi elevi*, Editura „ Gheorghe Alexandru”, Craiova, 1995;

[*http://kidshealth.org/parent/growth/learning/reading\_toddler*](http://kidshealth.org/parent/growth/learning/reading_toddler)

[*http://www.kidspot.com.au/things-to-do/collection/science-experiments*](http://www.kidspot.com.au/things-to-do/collection/science-experiments)



*„...lucrarea de față încearcă să ofere câteva repere importante şi idei utile adulților care interacționează cu copilul preșcolar, pentru a transforma fiecare zi într-o experienţă de învăţare creativă, care, în același timp, înseamnă dezvoltare.”*

**Viorica Preda**

Inspector general

Ministerul Educaţiei Naţionale